Um þúsund manns hafa orðið að yfirgefa heimili sín í vestanverðu Kanada vegna gróðurelda. Öflugur hæðarhryggur veldur ógnarháum hita í Bresku Kólumbíu. Talið er að meira en hundrað dauðsföll í Kanada síðustu daga megi rekja til hitabylgjunnar.
Bærinn Lytton í Bresku Kólumbíu sem komst í heimspressuna í vikunni fyrir að slá hvert hitametið á fætur öðru í Kanada er nánast ein rjúkandi rúst af völdum gróðurelda. Öllum 250 íbúum bæjarins var gert að rýma hann í fyrrakvöld áður en eldarnir teygðu sig yfir bæinn. Miklar skemmdir urðu á mannvirkjum og stóð um 90 prósent bæjarins í ljósum logum, hefur AFP fréttastofan eftir Brad Vis, þingmanni af svæðinu.
Ofsafengin hitabylgja er um þessar mundir við vesturströnd Kanada og Bandaríkjanna. Hiti í Lytton í náði mest 49,6 stigum á þriðjudag. Kanadíska umhverfisráðuneytið varaði við því í gær að hæðarhryggurinn yfir landinu geti valdið enn meiri hita næstu daga. Síðasta sólarhring hafa yfirvöldum borist rúmlega sextíu tilkynningar vegna gróðurelda í fylkinu, að sögn John Horgan, fylkisstjóra.
Almannavarnir í Kanada vara við því að hitabylgjan eigi eftir að fara víðar um landið. Viðvaranir hafa verið gefnar út í Alberta, Saskatchewan, Manitoba, víða á norðvestanverðu landinu og í norðanverðu Ontario.